Document ID: 32012R0936

KOMISJONI MÄÄRUS (EL) nr 936/2012,
4. oktoober 2012,
millega muudetakse Euroopa Parlamendi ja nõukogu määruse (EÜ) nr 1896/2006 (millega luuakse Euroopa maksekäsumenetlus) lisasid
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 12. detsembri 2006. aasta määrust (EÜ) nr 1896/2006, millega luuakse Euroopa maksekäsumenetlus, (1) eriti selle artiklit 30;
ning arvestades järgmist:
(1)
Alates määruse (EÜ) nr 1896/2006 jõustumisest on ilmnenud, et kõnealuse määruse lisade ajakohastamiseks ja määruse tegeliku kohaldamise parandamiseks ning Euroopa tsiviilasjade alases õigusatlases sätestatud menetluse elektroonilise kasutamise lihtsustamiseks on vaja kõnealuse määruse kõiki lisasid muuta. Selleks, et võtta arvesse Bulgaaria ja Rumeenia ühinemist, ajakohastada vääringuid ning teha vormide täitmine hagejatele, kostjatele ja kohtutele lihtsamaks, on vaja määruse lisades esitatud tüüpvorme muuta.
(2)
Euroopa Liidu toimimise lepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva määruse vastuvõtmises ning seetõttu ei ole see talle siduv ega kuulu tema suhtes kohaldamisele.
(3)
Seetõttu tuleks määrust (EÜ) nr 1896/2006 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1896/2006 lisad asendatakse käesoleva määruse lisaga.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on vastavalt asutamislepingutele tervikuna siduv ja vahetult kohaldatav kõikides liikmesriikides.
Brüssel, 4. oktoober 2012

Labels: 12
11
15
18